Komisijos direktyva 98/82/EB
1998 m. spalio 27 d.
iš dalies keičianti Tarybos direktyvų 86/362/EEB, 86/363/EEB ir 90/642/EEB dėl didžiausių pesticidų likučių koncentracijų atitinkamai grūduose, gyvūninės kilmės maisto produktuose ir tam tikruose augalinės kilmės produktuose ir ant jų, įskaitant vaisius ir daržoves, nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 97/71/EB [2], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų koncentracijų gyvūninės kilmės maisto produktuose ir ant jų nustatymo [3] su paskutiniais pakeitimais, padarytais Direktyva 97/71/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [4] su paskutiniais pakeitimais, padarytais Direktyva 97/71/EB, ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [5] su paskutiniais pakeitimais, padarytais Komisijos direktyva 98/47/EB [6],
kadangi Tarybos direktyvomis 93/57/EEB [7] ir 93/58/EEB [8] buvo pakeisti Direktyvų 86/362/EEB, 86/363/EEB ir 90/642/EEB II (antrieji) priedai ir nustatyta didžiausia pesticidų likučių koncentracija pirmajame pesticidų sąraše nurodytiems pesticidams, skirtiems grūdams, gyvūninės kilmės produktams ir augalinės kilmės produktams, įskaitant vaisius ir daržoves; kadangi kai kurios pozicijos liko tuščios, nes nepakako duomenų didžiausiai koncentracijai nustatyti, ir suinteresuotoms pusėms suteikta galimybė nustatyti trūkstamus duomenis per nustatytą laiką; kadangi tuo atveju, jei didžiausia koncentracija nebus nustatyta iki 1998 m. spalio 31 d., bus taikoma atitinkama analizinio nustatymo apatinė riba;
kadangi pagal Direktyvos 91/414/EEB nuostatas leisti naudoti augalų apsaugos produktus tam tikriems javams yra valstybių narių pareiga; kadangi yra reikalaujama, kad toks leidimas būtų pagrįstas poveikio žmonių bei gyvūnų sveikatai ir aplinkai įvertinimu; kadangi vertinant būtina atsižvelgti ir į poveikį veiklos vykdytojui bei stebėtojui, aplinkos dirvožemiui, vandeniui, orui, o žmonėms ir gyvūnams - per likučius, suvartotus kartu su apdorotais javais;
kadangi didžiausia likučių koncentracija grūduose ir augalinės kilmės produktuose, įskaitant vaisius ir daržoves, atspindi net ir mažiausių pesticidų kiekių panaudojimą siekiant veiksmingai apsaugoti augalus tokiu būdu, kuris sąlygotų patį mažiausią likučių kiekį ir būtų priimtinas toksikologiniu požiūriu, ypač atsižvelgiant į aplinkos apsaugą, numatomą maisto suvartojimą; kadangi didžiausia likučių koncentracija gyvūninės kilmės maisto produktuose parodo grūdų ir augalinės kilmės produktų, apdorotų pesticidais, kurių likučiai išlieka gyvūnuose ir jų produktuose, suvartojimą, taip pat atsižvelgiant ir į tiesiogines veterinarinių vaistų vartojimo pasekmes;
kadangi didžiausia likučių koncentracija yra nustatoma taikant apatinę analizinio nustatymo ribą, jei, laikantis patvirtinto augalų apsaugos priemonių panaudojimo, pesticidų likučių maisto produktuose arba ant jų neįmanoma nustatyti arba jei pesticidų paskirtis nenustatyta, arba jei valstybių narių patvirtintas augalų apsaugos produktų panaudojimas nebuvo pagrįstas reikalingais duomenimis, arba jei tokiais būtinais duomenimis nebuvo pagrįstas pesticidų panaudojimas trečiosiose šalyse, sąlygojantis likučius;
kadangi, remiantis Europos bendrijoje nustatyta tvarka bei taikoma praktika ir atsižvelgiant į Pasaulio sveikatos organizacijos paskelbtas rekomendacijas [9], buvo įvertintas šioje direktyvoje reglamentuojamais pesticidais apdorotų maisto produktų poveikis jų vartotojams per visą gyvenimą;
kadangi Europos bendrijos moksliniai principai ir ūmaus veikimo dozių apskaičiavimo bei trumpalaikio ūmaus poveikio per maistą įvertinimo tvarka dar nepatvirtinta; kadangi Augalų mokslinis komitetas, laikydamasis nuomonės, kad kol nėra Bendrijos susitarimo, tinka 1997 m. FAO/WHO pasitarime [10] nustatyti moksliniai principai ir tvarka, apskaičiavo didžiausią toksikologiškai priimtiną metamidofoso likučių koncentraciją sėklavaisiams, persikams, abrikosams ir pipirams [11]; kadangi, remiantis informacija apie GŽP (gera žemdirbystės praktika) ir prižiūrimus lauko bandymus, gali būti nustatyta tokia didžiausia metamidofoso likučių koncentracija (DLK), kuri yra toksikologiškai priimtina persikams ir abrikosams; kadangi, nesant tokios informacijos apie sėklavaisius, norint rasti metamidofoso likučius, atsiradusius naudojant acefatą, taip pat turėtų būti nustatyti tokia metamidofoso DLK kuri yra toksikologiškai priimtina; kadangi valstybės narės turi iš naujo apsvarstyti dabartines geros žemės ūkio praktikos taisykles, ypač taisykles dėl pirmiau minėtų žemės ūkio produktų, kad užtikrintų, jog yra laikomasi nustatytų acefato ir metamidofoso DLK;
kadangi didžiausia pesticidų likučių koncentracija turi būti nuolat apsvarstoma iš naujo; kadangi ji gali būti pakeista įvertinus naują informaciją bei duomenis ir visų pirma turėtų būti skubiai dar kartą apsvarstyta sumažinimo galimybė, jei kadangi ji gali būti pakeista įvertinus naują informaciją bei duomenis ir visų pirma turėtų būti skubiai dar kartą apsvarstyta sumažinimo galimybė, jei Komisijos dėmesys atkreipiamas į tai, jog reikia susirūpinti poveikiu vartotojams per maistą, ypač įgyvendinant Direktyvos 86/362/EEB 9 straipsnio, Direktyvos 86/363/EEB 9 straipsnio ir Direktyvos 90/642/EEB 8 straipsnio nuostatas; kadangi turėtų būti skubiai iš naujo apsvarstyti šioje direktyvoje nustatyti acefato, metamidofoso ir vinklozolino DLK, taip pat ir Direktyvose 93/57/EEB ir 93/58/EEB nustatyti šių pesticidų DLK, remiantis Direktyvos 91/414/EEB 8 straipsnio 2 dalyje numatytu šių veikliųjų medžiagų įvertinimu;
kadangi didžiausia likučių koncentracija Bendrijoje ir Maisto kodekso rekomenduojama koncentracija yra nustatomos ir įvertinamos taikant panašias procedūras; kadangi atitinkamuose FAO/WHO Jungtinio susitikimo dėl pesticidų likučių (JMPR) įvertinimuose informacija apie šioje direktyvoje reglamentuojamus pesticidus pateikia per daug apibendrintą vaizdą apie patvirtintą paskirtį/gerą žemės ūkio praktiką ir prižiūrimus likučių bandymus, tačiau nenurodo aiškaus pagrindo rekomenduojamai didžiausiai koncentracijai; kadangi leidimas vartoti augalų apsaugos produktus trečiosiose šalyse gali sąlygoti didesnių pesticidų kiekių vartojimą arba trumpesnius laikotarpius nuo pesticidų panaudojimo iki derliaus nuėmimo negu patvirtinta Bendrijoje, ir todėl padidės likučių koncentracija; kadangi per Pasaulio prekybos organizaciją buvo tartasi su Bendrijos prekybos partneriais apie šioje direktyvoje nustatytą koncentraciją, ir Augalų apsaugos nuolatinis komitetas apsvarstė jų pastabas; kadangi Europos bendrija, remdamasi jai pateiktais priimtinais duomenimis, apsvarstys galimybę nustatyti tam tikrų likučių tam tikrose importuojamose kultūrose leistinas didžiausios likučių koncentracijos ribas;
kadangi šioje direktyvoje nustatytą didžiausią pesticidų likučių koncentraciją reikės iš naujo išnagrinėti remiantis Direktyvos 91/414/EEB 8 straipsnio 2 dalyje pateikta darbų programa, numatančia veikliųjų medžiagų pakartotinį įvertinimą;
kadangi buvo atsižvelgta į Augalų mokslinio komiteto nuomonę, visų pirma dėl pesticidais apdorotų maisto produktų vartotojų apsaugos;
kadangi ši direktyva atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/362/EEB II priede pateikti sąrašai su didžiausia chlorotalonilo, chlorpirifoso, chlorpirifosmetilo, cipermetrino, deltametrino, fenvalerato, glifozato, imazalilo, iprodiono, permetrino, "benomilų grupės" (benomilas, karbendazimas, tiofanatemetilas), "manebų grupės" (manebas, mankocebas, metiramas, propinebas, cinebas) ir procimidono likučių koncentracija keičiami šios direktyvos A priedo sąrašais.
2 straipsnis
Direktyvos 86/363/EEB II priede pateikti sąrašai su didžiausia chlorotalonilo, chlorpirifoso, chlorpirifosmetilo, cipermetrino, deltametrino, fenvalerato, glifozato, imazalilo, iprodiono, permetrino, "benomilų grupės" (benomilas, karbendazimas, tiofanatemetilas), "manebų grupės" (manebas, mankocebas, metiramas, propinebas, cinebas) ir procimidono likučių koncentracija keičiami šios direktyvos B priedo sąrašais.
3 straipsnis
Direktyvos 90/642/EEB II priede pateikti sąrašai su didžiausia chlorotalonilo, chlorpirifoso, chlorpirifosmetilo, cipermetrino, deltametrino, fenvalerato, glifozato, imazalilo, iprodiono, permetrino, "benomilų grupės" (benomilas, karbendazimas, tiofanatemetilas), "manebų grupės" (manebas, mankocebas, metiramas, propinebas, zinebas) bei procimidono likučių koncentracija bei atskirai arbatai nustatyta didžiausia koncentracija keičiami šios direktyvos C priedo sąrašais.
4 straipsnis
Šios direktyvos D priede nurodyta didžiausia likučių koncentracija yra laikinai nustatyta acefatui, metamidofosui ir vinklozolinui, kol visiems žemės ūkio produktams dar nepatvirtinta nauja didžiausia šių trijų pesticidų likučių koncentracija, nustatoma remiantis Direktyvos 91/414/EEB 8 straipsnio 2 dalyje reglamentuojamu šių trijų veikliųjų medžiagų įvertinimu: acefato ir metamidofoso - ne vėliau kaip iki 2001 m. balandžio 30 d., o vinklozolino - iki 1999 m. gruodžio 31 d.
5 straipsnis
1. Ši direktyva įsigalioja 1998 m. lapkričio 1 d.
2. Valstybės narės priima įstatymus ir kitus teisės aktus, kurie, įsigalioję iki 1999 m. balandžio 30 d., įgyvendina šią direktyvą. Apie tai jos nedelsdamos praneša Komisijai.
Jos taiko šias priemones nuo 1999 m. rugpjūčio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva skirta valstybėms narėms.
Priimta Briuselyje, 1998 m. spalio 27 d.